
Gwybodaeth ategol 

Proses ymgeisio am grant
Bydd gofyn i'r ymgeisydd lenwi'r Ffurflen Gais am Grantiau Bach Atal Hunanladdiad a Hunan-niweidio (AHHN) a'i chyflwyno erbyn y dyddiad cau a nodir ar y ffurflen. Bydd panel sy'n cynnwys aelodau o dîm AHHN, parti annibynnol ac unigolyn â phrofiad bywyd yn adolygu'r holl geisiadau. 
Unwaith y bydd y ceisiadau wedi cael eu hadolygu, bydd yr ymgeiswyr yn derbyn llythyr yn nodi un o bedwar canlyniad posibl: 
	Canlyniad
	Esboniad

	Gwrthod
	Nid yw’r cais yn bodloni’r meini prawf a nodir yn y llythyr gwahoddiad a’r ffurflen gais, ac ni ellir ei gefnogi

	Gohirio
	Mae'r cais yn bodloni'r meini prawf, ond mae naill ai angen datblygu'r cynnig ymhellach, neu nid oes modd ei gyflawni o fewn yr amserlen a nodwyd (erbyn 31 Mawrth 2027). Gellid gwneud cais diwygiedig yn y cylch ariannol nesaf

	Derbyn gydag amodau
	Mae’r cais yn bodloni’r meini prawf, ystyrir bod modd cyflawni’r gweithgarwch arfaethedig o fewn yr amserlen, a bydd yn cael ei gefnogi gyda rhai newidiadau y cytunir arnynt i ddyluniad y prosiect a/neu ddiwygiadau i’r costau. E.e.: mae costau sy'n ymwneud yn benodol ag amser staff mewn sefydliadau sefydledig wedi'u diwygio 

	Derbyn 
	Mae'r cais yn bodloni'r meini prawf, ystyrir bod modd cyflawni'r gweithgarwch arfaethedig o fewn yr amserlen, ac fe gaiff ei gefnogi'n llawn


 
Os bydd eich cais yn llwyddiannus, bydd aelod o Dîm AHHN yn cael ei ddyrannu i chi i roi cymorth i chi gydol eich prosiect. 
Anogir pob ymgeisydd, eu staff a'u cydweithwyr i gwblhau e-fodiwl Ymwybyddiaeth o Hunanladdiad AHHN (https://www.sshp.wales/cy/e-fodiwl-ymwybyddiaeth-o-hunanladdiad-sshp/) a darllen y datganiad iaith (https://www.sshp.wales/cy/sylfaen-wybodaeth/iaith/)
Gallwch ddod o hyd i'r amserlen ar gyfer y broses, o wneud cais i gael dyfarniad yn yr atodiad sydd ynghlwm wrth y ffurflen gais. 
Beth na fydd yn cael ei ariannu drwy'r grant?
Ni ellir defnyddio'r cyllid grant i gychwyn gwasanaeth newydd na rhoi cymhorthdal ​​i wasanaeth presennol. Mae hyn oherwydd bod y cyllid wedi'i gyfyngu o ran amser, ac ni ellid cynnal gwasanaethau o'r fath. 
Ni ellir defnyddio'r arian grant i ail-wneud yr un prosiect neu weithgaredd a ariannwyd yn flaenorol gan y grant hwn. Gall derbynyddion grant blaenorol wneud cais am arian ar gyfer prosiect neu weithgaredd newydd, ond rhaid iddynt ddangos sut mae'n wahanol neu'n ychwanegu gwerth. Os nad ydych yn siŵr, cysylltwch â'r tîm am gyngor cyn gwneud cais.
Ni ellir defnyddio'r cyllid grant i ariannu hyfforddiant staff.
Deunyddiau a brandio 
Os dyfernir grant i chi, rhaid i ddeunyddiau neu eiddo a ddatblygir fel rhan o'ch prosiect gynnwys logo grantiau AHHN a chael eu cymeradwyo gan yr arweinydd rhanbarthol ar gyfer eich ardal, a all ymgynghori â chydweithwyr cenedlaethol yn ôl yr angen. Mae hyn oherwydd natur sensitif hunanladdiad a hunan-niweidio a bod angen sicrhau bod yr holl negeseuon yn ddiogel, yn seiliedig ar dystiolaeth, ac yn gyson â’r canllawiau cenedlaethol.
Ffurflen Gais 
Oes angen i mi fodloni pob un o'r chwe amcan a restrir ar waelod y ffurflen, neu a yw'n iawn cyflawni un neu rai ohonyn nhw?
Nid oes angen i chi gyflawni pob un o'r 6 amcan.  Yn aml, gall prosiectau neu ymyriadau fynd i'r afael â mwy nag un ohonyn nhw, ond gall eich gwaith hefyd ganolbwyntio'n benodol ar un maes. Yr hyn sydd angen i ni allu ei weld yn eich cais yw sicrwydd eich bod yn deall y cyd-destun strategol y mae rheoli ac atal hunanladdiad a hunan-niwedio yn cael ei gyflwyno ynddo yng Nghymru, ac i chi ddangos sut y bydd canlyniadau'r gwaith yr ydych yn ei ddisgrifio yn cyfrannu at gyflawni'r amcan(ion) strategol. 

Beth os yw fy mhrosiect yn treialu rhywbeth newydd ac nid oes sail dystiolaeth glir y tu ôl i'r gweithgaredd penodol eto?
Weithiau pan fyddwch chi'n datblygu dull newydd o ymdrin â phroblem neu fater mae’n bosibl na fydd sylfaen dystiolaeth ddatblygedig.  Efallai bod tystiolaeth ynghylch dulliau cyffredinol a ddefnyddir mewn meysydd eraill, er enghraifft effeithiolrwydd grwpiau cefnogaeth gan gymheiriaid, dulliau hyfforddi sy'n seiliedig ar sgiliau y gallech dynnu arnynt.  Ar gyfer pob cais, byddai arferion da yn cynnwys proses gwerthuso’r gwaith rydych chi'n ei wneud, fel y gallwch chi ddangos effeithiolrwydd y gwaith a nodi newidiadau y gallech chi eu gwneud i’w wella'r tro nesaf.  Gall hyn helpu i gyfrannu at y sylfaen dystiolaeth yn y dyfodol. 
A fydda i’n gallu gofyn cwestiynau am lenwi’r ffurflen gais? 
Bydd Tîm AHHN yn cynnal cyfres o sesiynau galw heibio 10 munud i ateb cwestiynau sydd gennych am y ffurflen gais. I archebu lle mewn sesiwn, anfonwch e-bost at sshp.cymru@wales.nhs.uk a bydd aelod o'r tîm yn rhoi gwybod i chi am y dyddiadau ac amseroedd y cynhelir y sesiynau.

